
ZIVOT JE PRAVO BOGATSTVO.




PRESS RELEASE (Beograd, 22.mart 2011.godine)                                            ZA OBJAVLJIVANJE ODMAH!
OSNOVAN KLUB OPTIMIZAM

Članovi zabrinuti za budućnost i spremni da se bore za poboljšanje

U beogradskom hotelu Moskva,  22. marta 2011. godine  objavljen je  početak rada KLUBA OPTIMIZAM.  Osnivač  Kluba je kompanija  OPTIMIZAM d.o.o. iz Beograda i njena direktorka Vesna Vlatković, koja je na osnovu bogatog poslovnog i životnog iskustva  sagledala potrebu osnivanja i postojanja jednog ovakvog kluba. U izuzetno teškim i složenim  životnim okolnostima, utisak je da su se mnogi pravi , kvalitetni ljudi povukli i osećaju se usamljeno u želji da nešto poboljšaju. Oni koji istrajavaju u nastojanju da žive od svog rada i da pri tome postupaju u skladu sa moralnim, etičkim i humanim principima gotovo da se osećaju izolovano i stalno su u iskušenju da posustanu. KLUB OPTIMIZAM ima za cilj da okupi razumne optimiste koji su svesni svih problema sa kojima se svakodnevno suočavamo, ali su dovoljno hrabri i rešeni da nešto preduzmu. Aktivnosti ovog Kluba će biti humanitarnog, edukativnog , debatnog i drugog karaktera za kojim se ukaže potreba. Jednom rečju, lako je biti optimista kada je sve super, ali u teškim situacija su potrebni ljudi sa ogromnom snagom i energijom koji iskreno deluju u sadašnjosti  verujući da će to doprineti boljoj budućnosti. 

 Reč „optimizam“ često se upotrebljava samo u deklarativnom smislu i u situacijama koje se nikako ne mogu podvesti pod taj pojam , pa su predstavnici  ovog  Kluba jasno naglasili da će u svom delovanju  biti zastupljen istinski, a ne lažni optimizam, kao i  da u svojim  aktivnostima neće  izražavati bilo kakvu političku, ideološku ili versku obojenost . Cilj ovog kluba nije da se propagira optimizam, već da se deluje na način koji će probuditi one plemenite stvari u ljudima, rešenost da budu bolji, da veruju u mogućnost iznalaženja rešenja ma kako situacija bila složena.
Evidentiranje članova ovog Kluba  započeto je 01.01.2011. tako da su se među prvim „optimistima“ našli mnogi  privrednici, profesori, lekari, umetnici, urednici, novinari, voditelji, advokati, studenti, jednom rečju ljudi najrazličitijih profesija , različitog pola i uzrasta. Jezik optimizma je univerzalan, pa Klub ne poznaje nikakve granice i  otvoren za sve ljude dobre volje i energije, a članovi dobijaju kartice koje glase na ime i nisu prenosive. Za razliku od bankarskih kartica, ovima se ne može plaćati, ali smo uvereni da će se njihovi  vlasnici osećati bogato kao ljudi koji čine dobro. Pored individualnih članova Kluba, očekuje se da će i mnogi privredni subjekti prepoznati u aktivnostima KLUBA OPTIMIZAM motiv da se pridruže u svojstvu prijatelja koji kroz društveno odgovorno ponašanje podržavaju delovanja od značaja za ugrožene kategorije stanovništva i društvo u celini. Klub će kvartalno informisati javnost o svojim aktivnostima koje će biti u direktnoj relaciji sa aktuelnim društvenim dešavanjima i potrebama.
Na press konferenciji  koja je organizovana na početku proleća, tačno u podne,simbolično najavljujući početak rada KLUBA OPTIMIZAM,  velikom broju predstavnika medija obratili su se Vesna Vlatković, direktor kompanije Optimizam koja je osnivač Kluba, Dr Milena Jauković, pomoćnik direktora Urgentnog centra KBC Srbije, Maja Volk, prof dramaturgije na FDU u Beogradu, Ljubomir Živanović, predsednik  Međunarodne biciklističke trke „Kroz Srbiju“, Vesna Bogdanović , predsednik Udruženja  invalida  CRID. Prisutni su posebno pozdravili specijalnog gosta, gospodina Masaki Tominaga, novinara iz Japana.
Na pitanje otkud baš sad osnivanje Kluba Optimizam, Vesna Vlatković je odgovorila: Danas se navršava tri godine od osnivanja kompanije Optimizam. Iako je ideja o Klubu bila prisutna od samog starta, sada sam prepoznala trenutak za njenu realizaciju. Suviše nam je loše da bismo birali pasivno ponašanje koje podrazumeva pesimizam, tako da iskreno verujem da budućnost pripada optimizmu koji podrazumeva aktivno delovanje.  Imam utisak da postoji mnogo  ljudi koji pojedinačno rade izuzetne stvari, ali nemaju razumevanje svoje okoline, pa se preispituju da li ima smisla biti Don Kihot. Međusobna podrška bi trebalo da stvori novi kvalitet koji  će mnogim kategorijama stanovništva koji su izgubili svaki povod za radost, vratiti osmeh na lice. Živimo u izuzetno složenim i veoma teškim  okolnostima kada je veliki broj ljudi posustao i izgubio svaku želju ili volju da se bori.  Ako uradite dosta malih dobrih stvari, onda  to postaje mnogo. Činjenica da su poznate i priznate ličnosti sa oduševljenjem prihvatile članstvo u Klubu Optimizam govori o večitoj  potrebi pravih ljudi da rade humane i pozitivne stvari, a oni su izgleda sada u manjini. Misija Kluba je da ih poveže i da i druge ljude, koji su se pokolebali, podstakne da se vrate pravim vrednostima i pridruže nam se. Ružne stvari se uglavnom dešavaju neplanirano, same po sebi, a za dobre se  treba potruditi. Mi ćemo dati sve od sebe da što veći broj osoba  prihvati kao svoj, naš slogan Život je pravo bogatstvo. “ 
DODATNE INFORMACIJE: Naučno je dokazano da optimisti postižu više na poslu, u školi, u sportu,da su zdraviji,  pa čak i da u proseku žive 7,5 godina duže od pesimista. 

Web Site: www.optimizam.net                                 
KONTAKT: Vesna Vlatković, Mob: 065/22-00-221                                                          e-mail: vesna.vlatkovic@optimizam .net 
